《相彼古泉六章》
明代·皇甫汸

相彼古泉，湜湜其清。君子吸之，显允王明。

曰既受福，群小是愠。肃肃嘉征，弥邵弥浚。

峨山两峙，泉侯深矣。懿彼泉源，胡自今矣。之子有怀，嘅其临矣。

泉之混混，睇彼高冈。伊谁命之，我思陇乡。

于以莹心，亦异之觏。于以逮下，亦孔之厚。兹其方可，胡鞠焉疚。

民之绎思，侯泉浩幽。彼其之子，莫匪令猷。不瑕自天，裒泽方州。

作者简介：（1497—1582）明苏州长洲人，字子循，号百泉。皇甫录第三子。嘉靖八年进士，授工部主事，官至云南佥事，以计典论黜。好声色狎游。工诗，尤精书法。有《百泉子绪论》、《解颐新语》、《皇甫司勋集》。